У чаканні пачатку афіцыйных мерапрыемстваў на Кургане дружбы, дзе ў нядзелю, 1 ліпеня, праходзіла 59-ая міжнародная сустрэча ветэранаў Вялікай Айчыннай вайны і партызанскага руху Беларусі, Расіі і Латвіі, міжволі праводзіў паралелі з урачыстасцямі на нашым мемарыяльным комплексе “Прарыў”. Агульнага хапае: атмасфера свята, элементы рэканструкцыі падзей ваеннага ліхалецця, выступленні лепшых творчых калектываў. Але галоўнае – увага да мерапрыемстваў на дзяржаўным узроўні. І да нас на Ушаччыну, і ў Верхнядзвінскі раён пакланіцца подзвігу народа напярэдадні знакавых дзяржаўных святаў, ушанаваць памяць ахвяр вайны, загінуўшых абаронцаў, якія кавалі Вялікую Перамогу і адстаялі нашу Незалежнасць, прыязджае кіраўніцтва рэгіёну, дэлегацыі ўсіх раёнаў Прыдзвіння.